כיצד תפחיתי את הסיכון לחלות בסרטן השד?
במהלך חודש אוקטובר יוצאת האגודה למלחמה בסרטן במסע הסברה רחב היקף, בכל כלי התקשורת, המתמקד בחשיבות הגילוי המוקדם ודרכי הטיפול בסרטן השד. ארועים שונים יערכו במהלך החודש להעלאת המודעות למחלה ולחשיבות הגילוי המקודם, כגון: להאיר בורוד ביוזמת חברת אסתי לאודר ובשיתוף האגודה למלחמה בסרטן (02.10.10).
האגודה למלחמה בסרטן, מעודדת נשים לאמץ אורח חיים בריא הכולל פעילות גופנית, תזונה נכונה ושמירה על משקל גוף תקין אשר הוכחו כמפחיתים את הסיכון לחלות בסרטן השד.
באתר ארגון EuropaDonna ניתן לקבל מידע על בחירות נכונות ובריאות כדי לשמור על בריאות השד.
לחגוג את החיים, יום עיון לנשים המתמודדות עם סרטן השד ובני זוגן, ב- 11/10/10.
יום עיון לנשים צעירות (עד גיל 50) המתמודדות עם סרטן השד, יום ד' 26/10/10.
ימי העיון באדיבות רוש, במסגרת פרויקט "רוש מושיטה יד לחולה".
סרטן השד הינה המחלה הממארת השכיחה ביותר בישראל ובעולם המערבי בכלל. כ- 4,000 נשים, מאובחנות מדי שנה כחולות בסרטן השד וכ - 900 מתות מהמחלה. אחת מכל שמונה נשים בישראל, עלולה לחלות בסרטן השד וככל שהמחלה מאובחנת בשלבים המוקדמים עולים סיכויי הריפוי לכ - 90%. מנתוני האגודה למלחמה בסרטן, מסתמן כי מספר הנשים אשר מחלימות מסרטן השד עולה בהתמדה בזכות הגילוי המוקדם ובזכות שיפור דרכי הטיפול והגברת המודעות הנרחבת בארץ.
מירי זיו, מנכ"ל האגודה למלחמה בסרטן: "חשש, חוסר ידע או מידע מוטעה בנושא סרטן השד, מונעים מנשים רבות לקחת אחריות על בריאותן, להכיר את שדיהן ולהיבדק לגילוי מוקדם. כ-90% מהחולות תוכלנה להירפא, במידה והמחלה תתגלה בשלב מוקדם. גילוי מוקדם הוא האמצעי היעיל ביותר והמוכח למלחמה בסרטן השד".
יש לבצע בדיקת ממוגרפיה מגיל 50 ומעלה מדי שנתיים, באופן סדיר.
לנשים הנמצאות בקבוצת סיכון, להן אם או אחות שחלו בסרטן, הבדיקה מומלצת מגיל 40, פעם בשנה, או בהתאם להמלצת הרופא.
נשים שהינן נשאיות של מוטציות BRCA1/2 זכאיות לבדיקת MRI .
חשוב לזכור: ככל שהגילוי מוקדם יותר - סיכויי הריפוי טובים יותר!
האגודה למלחמה בסרטן מזמינה את ציבור הנשים לפנות לשירות המידע הטלפוני המאויש 24 שעות ביממה, למענה על שאלות על סרטן השד ויתר מחלות הסרטן, ולקבלת חומר הסברה ללא תשלום 1-800-599-995.
האגודה פועלת בכל השנה לקידום נושא המודעות והגילוי המוקדם של סרטן השד: האגודה למלחמה בסרטן יזמה את תוכנית הסריקה הלאומית לסרטן השד בממוגרפיה, המופעלת כיום בשיתוף פעולה עם משרד הבריאות וקופות החולים, האגודה רכשה ניידת ממוגרפיה כדי להעלות את שיעורי ההיענות לבדיקה זו שבכוחה להציל חיים, בקרב נשים המתגוררות ביישובי פיתוח, נשים במצב סוציו אקונומי נמוך, נשים המתגוררות בכפרים ערביים, עולות חדשות וכד'. האגודה מפיקה מדי שנה מסעות הסברה לקידום המודעות לסרטן השד, דואגת לשיפור דרכי הטיפול והשיקום של החולות בסרטן השד, למימון הקמת מרכזים לבריאות השד, למימון עשרות תקנים של אחיות ועובדות סוציאליות לתיאום הטיפול בסרטן השד, דואגת להדרכה מקצועית לצוותים המטפלים, תומכת ומקדמת את המחקר בנושא סרטן השד. האגודה למלחמה בסרטן דואגת לשיפור הזכויות של הנשים החולות והבריאות ודואגת לשיפור המגע עם הביטוח הלאומי, פועלת להרחבת סל הבריאות.
האגודה למלחמה בסרטן הקימה את "יד - להחלמה" ארגון של נשים שהחלימו מהמחלה המושיטות יד תומכת לנשים שזה עתה חלו ומוכיחות שגם במאבק הזה אפשר לנצח.